**Zápis detí do MŠ Murgašova 13 a MŠ Ľudová 27 Trnava**

**v školskom roku 2023/2024**

Riaditeľ ZŠ s MŠ Nám. Slov. uč. tovarišstva 15, Trnava, v zmysle zákona MŠ SR č. 245/2008 Z. z. o výchove a vzdelávaní a o zmene a doplnení niektorých zákonov v znení neskorších predpisov (ďalej len „školský zákon“) oznamuje, že zápis do materskej školy sa uskutoční v budove MŠ Murgašova 13 a v budove MŠ Ľudová 27, Trnava, v dňoch:

**02. – 03. mája 2023 od 6,30 h. – 14,30 h.**

**04. – 05. mája 2023 od 10,00 h. – 17,00 h.**

**KRITÉRIÁ PRIJÍMANIA:**

**Prednostne sa zo zákona prijímajú deti:**

- pre ktoré je plnenie predprimárneho vzdelávania povinné, t. j. ktoré do 31. augusta 2023 dovŕšia päť rokov veku, prijímajú sa v zmysle platného VZN č. 577/2022 – spádová oblasť viazaná na trvalé bydlisko dieťaťa,

- ktoré pokračujú v plnení povinného predprimárneho vzdelávania – deti, ktoré dovŕšia šiesty rok veku a nedosiahli školskú spôsobilosť (na základe písomného súhlasu príslušného zariadenia výchovného poradenstva a prevencie, všeobecného lekára pre deti a dorast, s informovaným súhlasom zákonného zástupcu, podľa miesta trvalého bydliska,

- ak nedovŕši piaty rok veku do 31. augusta 2023 môže byť výnimočne prijaté na povinné predprimárne vzdelávanie v MŠ (na predčasné plnenie povinného predprimárneho vzdelávania môže byť dieťa prijaté na základe žiadosti zákonného zástupcu s predložením súhlasného vyjadrenia príslušného zariadenia výchovného poradenstva a prevencie a súhlasným vyjadrením všeobecného lekára pre deti a dorast),

- deti po dovŕšení 2. roku veku môžu byť prijaté len vtedy, ak sú vytvorené vhodné materiálne, personálne a iné potrebné podmienky – upevnené stravovacie návyky, a základné hygienické návyky u dieťaťa a je voľná kapacita v MŠ,

Riaditeľ ZŠ s MŠ rozhodne o prijatí najneskôr **do 30. júna 2023.**

**Ostatné podmienky prijímania detí:**

V prípade zvýšeného záujmu zákonných zástupcov o prijatie detí do materskej školy, riaditeľ ZŠ s MŠ pri prijímaní uprednostní deti:

- ktoré dovŕšili tretí rok veku do 31. augusta 2023,

- rodič samoživiteľ.

**Poradie podania žiadosti nerozhoduje o prijatí dieťaťa do MŠ.**

**NA ZÁPIS SI PRINESTE:**

- Žiadosť o prijatie dieťaťa do materskej školy, potrebné je pravdivo vyplniť všetky údaje. Neúplne vyplnené žiadosti nebudú akceptované. Za správnosť a pravdivosť údajov zodpovedá zákonný zástupca, ktorý žiadosť podáva (žiadosť je k dispozícii na webovej stránke ZŠ s MŠ Nám. Slov. uč. tovarišstva 15 Trnava, na webovej stránke MŠ Murgašova 13, Trnava alebo priamo v MŠ Murgašova 13 Trnava).

- Dôležité je vyplniť všetky údaje a podpísať oboma zákonnými zástupcami.

- Lekárom potvrdenú zdravotnú spôsobilosť a údaj o povinnom očkovaní.

- Ak ide o dieťa so špeciálnymi výchovno-vzdelávacími potrebami, potrebné je predložiť k žiadosti vyjadrenie príslušného zariadenia výchovného poradenstva a prevencie.

**AKO ODOVZDAŤ ŽIADOSŤ:**

- **Osobne** v budove MŠ Murgašova 13, resp. v budove MŠ Ľudová 27 poverenému zamestnancovi MŠ v termíne: 2. – 3. mája od 6.30 hod. do 14.30 hod. a 4. – 5. mája od 10.00 hod. do 17.00 hod.

- **Poštou alebo kuriérom na adresu**: Materská škola Murgašova 13, 917 01 Trnava alebo Materská škola Ľudová 27, 917 01 Trnava (v závislosti od toho, do ktorej MŠ svoje dieťa prihlasujete). Žiadosť musí byť podpísaná oboma zákonnými zástupcami alebo priložené čestné prehlásenie od druhého zákonného zástupcu.

- **E – mailom na adresu:** msmurgasova@ms.trnava.sk alebo msludova@ms.trnava.sk (opäť v závislosti od toho, do ktorej MŠ svoje dieťa prihlasujete). Naskenovaná žiadosť musí byť podpísaná oboma zákonnými zástupcami alebo priložené čestné prehlásenie od druhého zákonného zástupcu.

- **Elektronicky:** prostredníctvom EduPage. Žiadosť bude k dispozícií od 02.05.2023 na webovej stránke ZŠ s MŠ Nám. Slov. uč. tovarišstva 15 Trnava (vyplnený formulár treba následne vytlačiť, podpísať oboma zákonnými zástupcami a doručiť do MŠ – osobne, naskenované e- mailom, kuriérom alebo poštou na danú adresu MŠ).

**Podpisy oboch zákonných zástupcov:**

Podľa § 144 a školského zákona účinného od 1. januára 2022 sa na podaniach týkajúcich sa výchovy a vzdelávania, v ktorých sa rozhoduje v správnom konaní, teda aj na žiadosti, vyžaduje podpis oboch zákonných zástupcov dieťaťa. Podpis oboch zákonných zástupcov dieťaťa sa nevyžaduje, ak:

- jednému z rodičov bol obmedzený alebo pozastavený výkon rodičovských práv a povinností vo veciach výchovy a vzdelávania dieťaťa, ak jeden z rodičov bol pozbavený výkonu rodičovských práv a povinností vo veciach výchovy a vzdelávania dieťaťa, alebo ak spôsobilosť jedného z rodičov na právne úkony bola obmedzená (spôsob preukázania uvedenej skutočnosti ani doklad, ktorým sa táto skutočnosť preukazuje, nie je explicitne určený, túto skutočnosť je možné preukázať napríklad neoverenou kópiou rozhodnutia súdu),

- jeden z rodičov nie je schopný zo zdravotných dôvodov podpísať (spôsob preukázania uvedenej skutočnosti ani doklad, ktorým sa táto skutočnosť preukazuje, nie je explicitne určený, túto skutočnosť je možné preukázať napríklad potvrdením od všeobecného lekára zákonného zástupcu, ktorý nie je schopný sa podpísať),

- vec neznesie odklad, zadováženie súhlasu druhého rodiča je spojené s ťažko prekonateľnou prekážkou a je to v najlepšom záujme dieťaťa (spôsob preukázania uvedenej skutočnosti ani doklad, ktorým sa táto skutočnosť preukazuje nie je explicitne určený, túto skutočnosť je možné preukázať napríklad písomným vyhlásením,

- zákonní zástupcovia sa môžu dohodnúť, že žiadosť podpisuje iba jeden zákonný zástupca a rozhodnutie sa doručí iba jednému zákonnému zástupcovi, ak písomné vyhlásenie o tejto skutočnosti doručia/predložia riaditeľovi ZŠ s MŠ.

**ROZHODNUTIA O PRIJATÍ A NEPRIJATÍ:**

- Písomné rozhodnutie o prijatí alebo neprijatí dieťaťa na predprimárne vzdelávanie v MŠ odošle riaditeľ ZŠ s MŠ Nám. Slov. uč. tovarišstva 15 v Trnave zákonným zástupcom detí najneskôr **do 30.06.2023.**

- Podľa § 144a školského zákona v znení účinnom od 1. januára 2022 sa rozhodnutia o prijatí alebo o neprijatí dieťaťa na predprimárne vzdelávanie do MŠ doručujú obom zákonným zástupcom dieťaťa. Ak sa tak dohodnú zákonní zástupcovia, rozhodnutie možno doručiť len jednému z nich. Túto vzájomnú dohodu deklarujú zákonní zástupcovia písomným vyhlásením podľa § 144a ods. 4 školského zákona, ktoré doručia riaditeľovi ZŠ s MŠ.

- Ak je na žiadosti uvedená doručovacia adresa len jedného zákonného zástupcu, riaditeľ ZŠ s MŠ nie je povinný druhú doručovaciu adresu zisťovať a rozhodnutie ním vydané sa doručuje len na známu doručovaciu adresu.

- Ak majú obaja zákonní zástupcovia rôznu doručovaciu adresu, rozhodnutie sa doručuje každému zákonnému zástupcovi osobitne. Ak rodič nemá elektronickú schránku aktivovanú, rozhodnutie dostane poštou. Potrebné tlačivá nájdete na webovej stránke MŠ Murgašova 13 Trnava a MŠ Ľudová 27 Trnava.

**ČO BY MALO DIEŤA ZVLÁDNUŤ PRED NÁSTUPOM:**

- zaobísť sa na kratší čas bez blízkej osoby,

- vychádzať s inými deťmi, vedieť sa deliť s ostatnými,

- musí mať základy samoobslužných návykov ako sú obliekanie, obúvanie, stolovanie, samostatne jest a piť,

- hygienické návyky, používanie WC (bez plienky!), umývanie a utieranie rúk, používanie vreckovky,

- vedieť komunikovať,

- má si poznať svoje veci (u najmenších je vhodné označiť veci – veľakrát majú deti rovnaké oblečenie, topánky...aby nedošlo k zámene).